1. ΝΟΜΟΘΕΤΙΚΟΝ ΔΙΑΤΑΓΜΑ της 18/29 Δεκ. 1923 (ΦΕΚ Α΄ 385) Περί εκδόσεως ιδίου περιοδικού οργάνου της Γενικής Διευθύνσεως Υγιεινής υπό τον τίτλον «Αρχεία Υγιεινής». Άρθρ.1.-Η Γενική Διεύθυνσις Υγιεινής του Υπουργείου Υγιεινής, Προνοίας και Αντιλήψεως δημοσιεύει μηνιαίον επίσημον δελτίον υπό τον τίτλον «Αρχεία Υγιεινής» εν ω περιλαμβάνονται αι υγειονομικαί διατάξεις, η γενική, η επιστημονική και στατιστική κίνησις και ό,τι άλλο σχετικόν. Το κατά το άρθρ. 8 παρ. 2 του Νόμ. 346 «περί επιβλέψεως δημοσίας υγείας» υγειονομικόν δελτίον του Ανωτάτου Υγειονομικού Συμβουλίου, περιλαμβάνεται εις το μηνιαίον επίσημον δελτίον της Γεν. Διευθύνσεως Υγιεινής. Δια Β.Δ/τος κανονισθήσεται ο εσωτερικός κανονισμός του επισήμου τούτου δελτίου, ως και πάσα λεπτομέρεια αφορώσα αυτό. Άρθρ.2.-Από του οικονομικού έτους 1924 - 1925 εν τω ειδικώ προϋπολογισμώ του Υπουργείου Υγιεινής, Προνοίας και Αντιλήψεως, υπό ίδιον κεφάλαιον και άρθρον, εγγράφεται ετησίως πίστωσις δραχμών εξήκοντα χιλιάδων δια τας δαπάνας της εκδόσεως των «Αρχείων Υγιεινής». 